Foto: Hina

BRANKO IVANKOVIĆ više nije trener Dinama! Treći put u karijeri odletio je s maksimirske klupe, treći put otkaz mu je dao Zdravko Mamić, ovaj put nakon osam utakmica. Vijest je objavila službena stranica Dinama.

> Ovo su imena koja Mamić još nije (do kraja) potrošio

> Na Maksimiru padaju uvijek pogrešni rekordi

> Najbolji posao na svijetu: Ivankoviću za osam utakmica više od dva milijuna kuna!

Porazi od Hajduka, Čornomoreca, Ludogoreca, a na kraju i Splita bili su previše za podnijeti, posebno jer se hrvatski prvak na terenu više sramotio nego igrao nogomet. Zdravko Mamić tako se nakon nešto više od mjesec dana bacio u potragu za novim trenerom, a do kraja jesenskog dijela prvenstva prvu momčad će voditi njegov brat Zoran i pomoćnici Damir Krznar i Igor Cvitanović.

Ivanković odlazi treći put: "Nismo imali sreće"

"Dogovorili smo sporazuman raskid ugovora. Zaključili smo da ne možemo zajedno. Nije se dogodilo ništa posebno, nego sve pomalo. Rezultati nisu bili adekvatni, nisu pratili ambicije, želje, potencijal koji postoji, ali to je tako. Kriza, koja je bila započeta prije mog dolaska, nije se riješila ili nismo imali sreće da se to rezultatski poklopi", rekao je Ivanković koji je prije samo nekoliko dana svoju jednomjesečnu gažu ocijenio šesticom.

Tekst se nastavlja ispod oglasa

Ivanković je, podsjetimo, treći put sjeo na klupu Dinama nakon što je istu napustio Kruno Jurčić. I tada je privremeno na klupu zasjeo mlađi Mamić, koji je u uzvratnoj utakmici play-offa za Ligu prvaka u Beču upisao pobjedu nad Austrijom 2:3, ali je zbog 0:2 s Maksimira ispao u Europa ligu.

Novi trener - Mamićev božićni dar?



"Pravog" trenera Dinamo će dobiti možda za Božić, ako ga Mamić dočeka na Maksimiru. U moru mogućih kandidata Kruno Jurčić je jedan od favorita, možda zato jer bi savršeno dočarao teatar apsurda na Maksimiru. Otezanje s trenerom moglo bi značiti da će ovaj put vodstvo "modrih" uzeti vremena i pokušati pronaći dugoročno rješenje, koliko god to smiješno zvučalo. Za Matjaža Keka trebat će udobrovoljiti Rijeku, koja bi s dolaskom zime mogla ispasti iz Europe što bi Slovencu odškrinulo vrata Kantride. Igor Pamić već godinama čeka ponudu s Maksimira, a u tišini svoju priliku čeka i Tomislav Ivković, koji je Lokomotivu vodio u finale Hrvatskog kupa i povijesne europske utakmice. I dalje mu dobro ide, ali do sada ga je Mamić izbjegavao pozvati, iako su iz filijale s igračima već stizali i treneri (Čačić, Tot, Jurčić...). I Ivković bi mogao na Maksimir na zimu, kad Lokosima osigura mirno proljeće.

Mamić bi najradije smijenio sebe

Promjena na klupi mogla se naslutiti zbog serije loših rezultata, ali kako je "Profesor" preživio ponedjeljak, teško je bilo očekivati smjenu samo dva dana pred okršaj s PSV-om na praznom Maksimiru u 3. kolu Europa lige. Ako je to bila šok-terapija za igrače, bila je najlošija ikad jer ovo je "iznenađenje" jednako onom o mogućem povratku Krune Jurčića, četvrti put.

No, što se drugo moglo očekivati od čovjeka koji polako gubi tlo pod nogama. Podsjetimo, Mamić je u posljednja dva dana čak dva puta gubio kontrolu u javnosti vrijeđajući novinare i fotoreportere. Nekad suprotstavljene navijačke skupine ujedinjene su protiv maksimirskog "bossa" i njegovih marioneta u HNS-u, zbog grijeha iz prošlosti povlači se po sudovima (Jovanović, Eduardo), prvi put nakon dugo vremena njegov Dinamo gleda u leđa Hajduku, a Mamićevi europski mokri snovi nisu stigli dalje od Bugarske. Najskuplji projekt "Brazil 2014" gotovo mu je upropastio dojučerašnji neprijatelj i bliski suradnik. Ako je vjerovati vječitom manipulatoru, sve se to odrazilo i na njegovo zdravlje, pa je već najavio barem privremeno povlačenje s dužnosti zbog operacije. Drugačije, izgleda, neće ni otići. Neće valjda smijeniti sebe.